b'\n_START_ARTICLE_\nPeter Scherber\n_START_SECTION_\n\xc5\xbdivljenje\n_START_PARAGRAPH_\nRojen kot Wulf-Peter Scherber. Februarja 1961 maturiral na klasi\xc4\x8dni gimnaziji Ludwiga Georga (Ludwig-Georgs-Gymnasium) v Darmstadtu. Med letoma 1961 in 1969 \xc5\xa1tudiral slavistiko in sociologijo na Goethejevi univerzi (Johann-Wolfgang-Goethe-Universit\xc3\xa4t) v Frankfurtu na Majni. Njegovi profesorji so bili Anton Slodnjak, Alfred Rammelmeyer, Olexa Horbatsch, Dimitrij Tschi\xc5\xbeewskij (slavistika); Theodor Adorno, Ludwig von Friedeburg, J\xc3\xbcrgen Habermas, Max Horkheimer, Alexander Mitscherlich, Walter R\xc3\xbcegg in Carlo Schmid (sociologija). 11. februarja 1970 \xc5\xa1tudij zaklju\xc4\x8dil z doktorsko disertacijo._NEWLINE_Od 1970 zaposlen kot asistent na Oddelku za slovansko filologijo na univerzi Georga Augusta v G\xc3\xb6ttingenu (Seminar f\xc3\xbcr Slawische Philologie der Georg-August-Universit\xc3\xa4t G\xc3\xb6ttingen). 1981 kon\xc4\x8dal te\xc4\x8daj usposabljanja za znanstvenega dokumentalista na Lehrinstitut f\xc3\xbcr Dokumentation (LID) v Frankfurtu na Majni. Od 1983 zaposlen pri Dru\xc5\xbebi za znanstveno obdelavo podatkov v G\xc3\xb6ttingenu (Gesellschaft f\xc3\xbcr wissenschaftliche Datenverarbeitung mbH G\xc3\xb6ttingen (GWDG)), ki je visoko\xc5\xa1olski ra\xc4\x8dunalni\xc5\xa1ki center univerze v G\xc3\xb6ttingenu in ra\xc4\x8dunalni\xc5\xa1ki center dru\xc5\xbebe Max Planck obenem. V poletnem semestru 1986 se je habilitiral na univerzi Georga Augusta v G\xc3\xb6ttingenu. 23. septembra 1992 imenovan za izrednega profesorja in na tem delovnem mestu ostal vse do leta 2003._NEWLINE_Aktivno se je udele\xc5\xbeeval mednarodnih konferenc, predvsem simpozija Obdobja (tudi kot \xc4\x8dlan programskega odbora). 1996 in 2004 predavateljsko gostoval v Ljubljani. V zimskem semestru 1989/90 gostujo\xc4\x8di docent na univerzi v Oldenburgu. Med letoma 2004 in 2011 gostujo\xc4\x8di profesor za sloven\xc5\xa1\xc4\x8dino na univerzi na Dunaju._NEWLINE_Od leta 2003 \xc5\xbeivi kot nem\xc5\xa1ki dr\xc5\xbeavljan na Dunaju.\n_START_SECTION_\nDelo\n_START_PARAGRAPH_\n1970 je doktoriral z disertacijo o slovenski elegiji (objavljena 1974), za katero je decembra 1970 od S\xc3\xbcdosteuropa Gesellschaft, nem\xc5\xa1ke znanstvene dru\xc5\xbebe za jugozahodno Evropo, prejel nagrado.  Na Oddelku za slovansko filologijo na univerzi Georga Augusta v G\xc3\xb6ttingenu za\xc4\x8del predavati slovenistiko, slavistiko in rusistiko. Bil tudi zadol\xc5\xbeen za izgradnjo kataloga slavisti\xc4\x8dne strokovne literature.  _NEWLINE_1977 je v Mariboru objavil prvi slovanski ra\xc4\x8dunalni\xc5\xa1ko izdelan in lematiziran konkordan\xc4\x8dni slovar (Slovar Pre\xc5\xa1ernovega pesni\xc5\xa1kega jezika)._NEWLINE_1983 se je zaposlil pri Dru\xc5\xbebi za znanstveno obdelavo podatkov, kjer je postal vodja novoustanovljene delovne skupine za razvoj uporabnega programja, namenjenega obdelavi nenumeri\xc4\x8dnih podatkov, in jezikovno usmerjene umetne inteligence. Kasneje sodeloval pri pionirskem projektu razvoja tehnologije za opti\xc4\x8dno prepoznavanje teksta (OCR). Na to temo pripravljal te\xc4\x8daje in predavanja._NEWLINE_1986 se je na univerzi Georga Augusta v G\xc3\xb6ttingenu habilitiral z literarnosociolo\xc5\xa1kim delom o ruskem pisateljskem dru\xc5\xa1tvu Pereval. Do poletnega semestra 2003 izmeni\xc4\x8dno predaval slovenistiko, ra\xc4\x8dunalni\xc5\xa1ko literarno znanost in rusistiko. V sedemnajstih letih dela kot habilitiran univerzitetni u\xc4\x8ditelj poleg stalne slu\xc5\xbebe v ra\xc4\x8dunalni\xc5\xa1kem centru in na Oddelku za slovansko filologijo sodeloval tudi pri preverjanjih znanja na vseh stopnjah (izpitih, magistrskih izpitih, doktorskih disertacijah, habilitacijah) in bil mentor \xc5\xa1tevilnim absolventom._NEWLINE_Od 1994 se je vedno bolj posve\xc4\x8dal delu z informacijami. Njegovi ve\xc4\x8dji projekti so bili s podro\xc4\x8dja bibliotekarskih in dokumentacijskih informacijskih sistemov ter vzpostavitev centralnih stre\xc5\xbenikov za univerzo v G\xc3\xb6ttingenu in dru\xc5\xbebo Max Planck._NEWLINE_1. julija 2006 se je upokojil. Znanstveno se \xc5\xa1e vedno udejstvuje na podro\xc4\x8dju slovenske literarne znanosti in prevaja iz sloven\xc5\xa1\xc4\x8dine v nem\xc5\xa1\xc4\x8dino.'